Väikehange õigusteenuse tellimiseks

Eesti Teadusagentuur (ETAG) tellib õigusteenust, et vaadata üle, uuendada ja töötada välja programmiga RITA+ seotud lepingute vormid.

RITA+ on struktuurivahendite perioodi 2021–2027 programm, mille eesmärk on tõsta teadus-, arendus- ja innovatsioonitegevuste tulemuste rakendamise võimekust. Lähemalt: <https://etag.ee/rahastamine/programmid/rita/>

Töö tulemusena töötab teenuse osutaja välja nelja sorti lepingu põhjad ning nõustab ETAGit nende kasutamisel. Täpsemalt:

* Teadus- ja arendustegevuse erandi alusel tellitud teenuslepingu tingimuste läbivaatamine ja uuendamine. Tegemist on teadus- ja arendusteenuse tellimise lepinguga teadus- ja arendusasutuselt või nende konsortsiumilt (oluline on leppida kokku intellektuaalomandiõigustega seonduv, samuti peab tundma Euroopa Komisjoni teadus- ja arendustegevuseks ning innovatsiooniks antava riigiabi raamistikust (teatis 2022/C 414/01) tulenevaid nõudeid ning tõukefondide käimasoleva perioodi tingimusi). Tingimused peavad sisaldama vähemalt kahte eri versiooni intellektuaalomandi õiguse kuuluvusest. Olemasoleva lepingu näidis leitav: <https://etag.ee/avanes-konkurss-agrometeoroloogiliste-teenuste-rakendusuuringu-labiviija-leidmiseks/>, lisa 6.
* RITA+ alategevuse 2 hankelepingu tingimuste läbivaatamine ja vajadusel uuendamine. Oluline aspekt on intellektuaalomandi õigustega seonduva reguleerimine (olemasoleva lepingu projekti näide riigihanke nr 277607 alusdokumentide hulgas). Tingimused peavad sisaldama vähemalt kahte eri versiooni intellektuaalomandi õiguse kuuluvusest.
* Teadus- ja arendusasutuste konsortsiumilepingu tingimuste väljatöötamine (näidised on olemas, kuid nõuavad täiendavat arutelu teadus- ja arendusasutustega)
* Ministeeriumi ja ETAGi koostöölepingu tingimuste läbivaatamine ja vajadusel uuendamine (näidised on olemas).
* ETAGi, ministeeriumide ja (vajadusel) teadus- ja arendusasutustega kohtumine, nõustamine lepingute väljatöötamisel ja tingimuste selgitamisel.

Töö eeldatav maksumus on 3000 eurot (km-ta).

Töö valmimise tähtaeg on 29. november 2024. Tähtaega võib hanke venimisel või läbirääkimiste tulemusena kuni kaks nädalat pikendada.

Teenuse osutajal peab olema õigusteaduslik kõrgharidus (eelistatult magistrikraad või sellega võrdsustatud haridustase), töö edukaks tegemiseks on vaja teadmisi lepinguõigusest, riigihangete õigusest ja riigiõigusest, tõukefondidega seotud reeglitest ning riigiabi (eelkõige teadus- ja arendustegevuseks antav riigiabi) reeglitest.

Väikehankes osalemiseks palun esitada 16. oktoobriks 2024 meiliaadressile [kati.uusmaa@etag.ee](mailto:kati.uusmaa@etag.ee) hinnapakkumine kogu töö kohta, ühe tunni maksumus ning CV, milles on välja toodud haridus ning töökogemuse kirjeldus.

CV ja hinnapakkumise põhjal korraldab ETAG sobivate pakkujatega vestluse, et hinnata pakkuja sobivust ning võimekust töö tähtaegseks tegemiseks. Võitja valitakse välja hinnapakkumise (kogu töö maksumus) (soodsam on parem) ning vestluse tulemuste põhjal.

Täpsustavad küsimused palun esitada [kati.uusmaa@etag.ee](mailto:kati.uusmaa@etag.ee)